[pic] | COMISIA EUROPEANĂ |

Bruxelles, 28.4.2011

COM(2011) 231 final

2011/0099 (NLE)

Propunere de

REGULAMENT AL CONSILIULUI

de modificare a anexei I la Regulamentul (CEE) nr. 2658/87 privind Nomenclatura tarifară și statistică și Tariful vamal comun

EXPUNERE DE MOTIVE

CONTEXTUL PROPUNERII

Scopul prezentei propuneri de regulament al Consiliului este de a prelungi suspendarea autonomă de taxe vamale pentru anumite tipuri de monitoare în cazul cărora taxele vamale au fost suspendate, cu titlu autonom, până la 31 decembrie 2010.

Regulamentul (CE) nr. 179/2009 al Consiliului din 5 martie 2009 de modificare a anexei 1 la Regulamentul (CEE) nr. 2658/87 privind Nomenclatura tarifară și statistică și Tariful vamal comun a suspendat, cu titlu autonom, pentru o perioadă limitată de timp, taxa vamală convențională din Tariful vamal comun pentru anumite monitoare alb/negru de la subpoziția 8528 59 10[1] și pentru anumite monitoare color de la subpoziția 8528 59 90[2]. Această măsură a expirat la 31 decembrie 2010

Industria europeană de profil, reprezentată de DigitalEurope, a solicitat prelungirea suspendării de taxe vamale menționate mai sus.

Convergența sectorului IT și cel al produselor electronice de larg consum a făcut posibilă utilizarea unui număr mare de monitoare atât în cadrul unor sisteme automate de prelucrare de date, cât și în legătură cu diferite echipamente electronice de larg consum precum playerele DVD, aparatele de jocuri video sau sistemele multimedia pentru autoturisme.

Dat fiind interesul exprimat de industria europeană de profil pentru prelungirea suspendării de taxe vamale și având în vedere interesele consumatorilor, este în interesul Uniunii să prelungească suspendarea autonomă de taxe vamale pentru anumite tipuri de monitoare până la 30 iunie 2011 și să modifice în consecință anexa I la Regulamentul (CEE) nr. 2658/87 al Consiliului.

Mai mult, pentru a evita întreruperea acordării suspendării, se propune ca prezentul regulament al Consiliului să se aplice retroactiv începând cu 1 ianuarie 2011.

Propunerea este în conformitate cu politicile Uniunii în domeniul comerțului exterior și al industriei.

Având în vedere cele menționate mai sus, se propune ca prezenta propunere de prelungire a actualei suspendări autonome de taxe vamale să fie transmisă de către Comisie Consiliului și ca anexa I la Regulamentul (CEE) nr. 2658/87 al Consiliului să fie modificată în consecință.

REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

Grupul pentru economie tarifară din cadrul Comitetului Codului Vamal a fost consultat la 17 decembrie 2010.

Secțiunea Nomenclatură Statistică și Tarifară a Comitetului Codului Vamal a fost consultată la 9 februarie 2011.

Industria europeană de profil, reprezentată de DigitalEurope, a fost de acord cu prelungirea.

ELEMENTELE JURIDICE ALE PROPUNERII

Temeiul juridic al prezentei propuneri de regulament îl constituie articolele 31 și 32 din Tratatul privind funcționarea Uniunii Europene.

Nu se aplică principiul subsidiarității, întrucât propunerea intră în sfera competenței exclusive a Uniunii.

Propunerea respectă principiul proporționalității, dat fiind că, după cum se prevede în tratat, promovează comerțul dintre statele membre și țările terțe și echilibrează interesele comerciale ale operatorilor economici (producătorii din Comunitate și importatori), fără a modifica lista de angajamente OMC a Uniunii Europene.

În temeiul articolului 31 din Tratatul privind funcționarea Uniunii Europene, suspendările și contingentele tarifare autonome se stabilesc de către Consiliu, care hotărăște cu majoritate calificată, pe baza unei propuneri a Comisiei.

IMPLICAȚIILE BUGETARE

Taxe vamale nepercepute în valoare de 45,17 milioane EUR (pe baza cifrelor de import pentru 2009).

ELEMENTE OPȚIONALE

Dat fiind că regulamentul propus va expira la 30 iunie 2011, se recomandă adoptarea rapidă a acestuia.

2011/0099 (NLE)

Propunere de

REGULAMENT AL CONSILIULUI

din […]

de modificare a anexei I la Regulamentul (CEE) nr. 2658/87 privind Nomenclatura tarifară și statistică și Tariful vamal comun

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 31,

având în vedere propunerea Comisiei Europene,

întrucât:

1. Regulamentul (CE) nr. 179/2009 al Consiliului din 5 martie 2009 de modificare a Anexei I la Regulamentul (CEE) nr. 2658/87 privind Nomenclatura tarifară și statistică și Tariful vamal comun[3] a suspendat integral, pentru o perioadă de doi ani, taxele autonome din cadrul Tarifului Vamal Comun pentru anumite monitoare alb/negru sau alte monitoare monocrome și pentru anumite monitoare color care folosesc tehnologia ecranului cu cristale lichide, de la codurile NC 8528 59 10 și 8528 59 90.

2. Din motive de politică industrială și economică, este în interesul Uniunii să prelungească suspendarea autonomă de taxe vamale prevăzută în Regulamentul (CE) nr. 179/2009 pentru o perioadă de șase luni începând cu 1 ianuarie 2011.

3. Ca urmare a restructurării poziției 8528 din Nomenclatura Combinată, monitoarele în cauză sunt înregistrate în prezent la codurile NC 8528 59 10 și 8528 59 40. Prin urmare, suspendările tarifare prevăzute în prezentul regulament se referă la codurile NC respective.

4. Prin urmare, Regulamentul (CEE) nr. 2658/87 al Consiliului[4] trebuie modificat în consecință.

5. Suspendările prevăzute de prezentul Regulament sunt o prelungire a suspendărilor acordate prin Regulamentul (CE) nr. 179/2009 care a expirat la 31 decembrie 2010. Dat fiind că nu este în interesul Uniunii să existe o întrerupere a regimului tarifar al monitoarelor care fac obiectul suspendării, prezentul Regulament se aplică de la 1 ianuarie 2011,

ADOPTĂ PREZENTUL REGULAMENT:

Articolul 1

Partea a doua secțiunea XVI capitolul 85 din anexa I la Regulamentul (CEE) nr. 2658/87 se modifică după cum urmează:

(1). textul din coloana 3 pentru codul NC 8528 59 10 se înlocuiește cu următorul text:

„14 (*)

_________

(*) Taxă vamală suspendată autonom, până la 30 iunie 2011, pentru monitoare alb/negru sau alte monitoare monocrome, care folosesc tehnologia ecranului cu cristale lichide, echipate fie cu un conector DVI, fie cu un conector VGA, fie cu ambele, cu o diagonală a ecranului de maximum 77,50 cm (adică 30,5 țoli), cu un raport de aspect de 1:1, 4:3, 5:4 sau 16:10, cu o rezoluție (pixeli) mai mare de 1,92 megapixeli și cu o distanță dintre puncte (dot pitch) de maximum 0,3 mm. (Cod TARIC 8528 59 10 10)”;

(2). textul din coloana 3 pentru codul NC 8528 59 40 se înlocuiește cu următorul text:

„14 (*)

_________

(*) Taxă vamală suspendată autonom, până la 30 iunie 2011, pentru monitoare color, care folosesc tehnologia ecranului cu cristale lichide, cu o diagonală a ecranului de maximum 55,9 cm (adică 22 țoli) și cu un raport de aspect de 1:1, 4:3, 5:4 sau 16:10. (Cod TARIC 8528 59 40 40)”.

Articolul 2

Prezentul regulament intră în vigoare la data publicării în Jurnalul Oficial al Uniunii Europene.

Se aplică de la 1 ianuarie 2011.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu

Președintele

FIȘĂ FINANCIARĂ LEGISLATIVĂ PENTRU PROPUNERILE CU IMPLICAȚII BUGETARE STRICT LIMITATE LA VENITURI

TITLUL PROPUNERII:

Propunere de Regulament al Consiliului de modificare a anexei I la Regulamentul (CEE) nr. 2658/87 privind Nomenclatura tarifară și statistică și Tariful Vamal Comun

LINII BUGETARE:

Capitolul și articolul: Capitolul 12, articolul 120

Suma înscrisă în buget pentru exercițiul financiar în cauză: 16 653 700 000 EUR (B2011)

IMPLICAȚII FINANCIARE:

( Propunerea nu are implicații financiare

X Propunerea nu are implicații financiare asupra cheltuielilor, dar are implicații financiare asupra veniturilor — efectul este următorul:

Pe baza importurilor realizate în 2009, pierderea maximă de venit a fost estimată la 45,17 milioane EUR.

(milioane EUR cu o zecimală)

Linie bugetară | Venituri[5] | Perioadă de 6 luni începând cu zz/ll/aaaa | [Anul: Primul semestru al anului 2011] |

Articolul 120 | Implicații asupra resurselor proprii | 01/01/2011 | 45 166 000 |

MĂSURI ANTIFRAUDĂ

Aplicarea măsurilor obișnuite prevăzute de Codul Vamal Comunitar.

ALTE OBSERVAȚII

A fost folosită următoarea metodă de calcul:

cifrele privind valoarea importurilor monitoarelor înregistrate la codurile TARIC 8528 59 10 10 și 8528 59 90 40 au fost extrase pentru anul 2009 (cifrele complete pentru 2010 nu erau disponibile la momentul respectiv). La valoarea extrasă s-a aplicat taxa vamală corespunzătoare (14%), pentru a se calcula pierderea de taxe din importuri pentru aceste coduri. La final, s-a dedus valoarea costurilor de colectare (25%), pentru a se obține valoarea finală a pierderilor de resurse proprii pentru anul 2009. Se presupune că volumul schimburilor comerciale cu produsele în cauză va rămâne neschimbat pentru perioada luată în considerare în prezenta propunere de suspendare autonomă a taxelor vamale.

860,30 milioane EUR (valoarea de import) * 0,14 = 120,44 milioane EUR (valoarea brută)* 0,75 = 90,33 milioane EUR (valoare netă pe an) * 0,5 = 45,17 EUR (valoare netă pe 6 luni)

Pierderea de venituri din resursele proprii tradiționale se compensează din contribuțiile statelor membre vărsate pe baza venitului național brut.

[1] Monitoare alb/negru sau alte monitoare monocrome, care folosesc tehnologia ecranului cu cristale lichide, echipate fie cu un conector DVI, fie cu un conector VGA, fie cu ambele, cu o diagonală a ecranului de maximum 77,50 cm (adică 30,5 ţoli), cu un raport de aspect de 1:1, 4:3, 5:4 sau 16:10, cu o rezoluție (pixeli) mai mare de 1,92 megapixeli și cu o distanță dintre puncte (dot pitch) de maximum 0,3 mm.

[2] Monitoare color, care folosesc tehnologia ecranului cu cristale lichide, cu o diagonală a ecranului de maximum 55,9 cm (adică 22 ţoli), cu un raport de aspect de 1:1, 4:3, 5:4 și 16:10.

[3] JO L 63, 7.3.2009, p. 1.

[4] JO L 256, 7.9.1987, p. 1.

[5] În ceea ce privește resursele proprii tradiționale (taxe agricole, cotizații pentru zahăr, taxe vamale), sumele indicate trebuie să fie sume nete, și anume sume brute după deducerea a 25 % reprezentând costuri de colectare.